Röyksopp om dommen: - Opplever det som tragisk
Bergen tingrett mener at Rune Lindbæks opptreden overfor Röyksopps Torbjørn Brundtland (37) ikke sømmet seg for en voksen mann. I en enstemmig dom fra Bergen Tingrett får Röyksopp fullt medhold i at Lindbæk (42) ikke har medvirket som opphavsmann eller musiker på låten «Lift», som har vært stridens kjerne.«Lift» ble videreutviklet til sangen «A Higher Place» på elektronikaduoens millionselgende debutplate, som Lindbæk mente han skulle vært kreditert for, og følgende tilgodesett økonomisk. - Vi har jo aldri vært i tvil, og er glade for at det er satt et punktum for saken, sier Röyksopps Svein Berge (37) til VG.- Vi tok en åtte minutter lang pause hvor vi gikk i kjøleskapet for å finne noe å drikke, som en slags avslutning på dette. Der fant vi bare en boks Urge, så vi feiret med å dele en boks Urge. - Retten bemerker at Lindbæk hadde skremt en ung musiker, Brundtland, til å inkludere ham i sitt opphavsverk. Hva tenker dere om disse betegnelsene? - Jeg har ikke lest hele dommen ennå, og kan ikke kommentere det spesifikt. Men Torbjørn gikk gjennom dette i retten, og jeg vet ikke om han har lyst til å dvele særlig mer ved det. - Det vi hadde å si om dette, sa vi i rettssalen, der det hører hjemme, sier Torbjørn Brundtland. - Jeg har ikke lyst til å komme med noen karakteristikk av Lindbæk, sier Berge.- Synes dere synd på ham? - Det ligger jo noe tragisk i bunn her. Vi ønsker virkelig ikke å hovere, men vi har hele tiden trodd at dette ville bli utfallet. Og vi føler at ansvaret for denne saken ikke ligger hos oss, det er jo vi som er saksøkt, dratt til torgs så å si. Så ja, jeg opplever det som tragisk, men jeg kan ikke se at vi kunne gjort dette på noen annen måte. - Lindbæk må nå betale nesten 800.000 i saksomkostninger, og har tidligere fortalt at han måtte ha økonomisk bistand fra sin mor for i det hele tatt å få saken opp. Hva tenker dere om dette? - For vår del har dette ikke vært et spørsmål om økonomi, ikke på noe tidspunkt. Dette har vært en prinsippsak, det handler om hva som er rett og galt, forklarer Berge. - Vi fikk vist retten hvordan dette hang sammen med helt konkrete bevis. Jeg synes det er utrolig herlig nå å kunne fokusere på musikk, som er det vi har bestemt oss for å drive med her i livet, legger Brundtland til.Lindbæk sier til VG at dagens dom var et oppgjør mellom David og Goliat. - Vi kan vel si at Goliat vant her. Jeg tror på Svein Berge når han sier det er tragist at jeg må betale, men jeg tror Torbjørn godter seg for at han har fått sin hevn. - Hvordan skal du klare å betale denne summen? - I praksis er jeg personlig konkurs. Førsteprioritet er å betale moren min de 200.000 kronene hun har lagt ut så langt. Torbjørn må bare vente. Moren min kommer før han, sier Lindbæk - som mener dagens utfall setter en ny standard for hva man kan gjøre i Norge.- Og det at retten konkluderer med at avtalen vi inngikk i studio ikke bør være gjeldende fordi jeg var eldre, er helt vilt. Torbjørn var 19 og jeg 24. Jeg er skuffet over at Bergen tingrett gikk på Torbjørns taktikk, legger han til. - Jeg mener at heretter må alle som sitter i studio og jobber sammen passe på å ha et videokamera bak i lokalet. Hvis ikke kan det hende at en rett i Bergen tror på den som lyver, sier Lindbæk.Retten mener at denne avtalen kan settes helt til side, og bemerker i dommen: «Når det gjelder partenes stilling og forhold ved avtalens inngåelse, er det ikke tvil om at Rune Lindbæk var en voksen mann som hadde innsikt i forretningsmessige forhold og som nærmest skremte en ung musiker til å få seg selv med som opphavsmann til et verk. Han var langt mer erfaren, spesielt i forhold til det å drive næring, og det vil både være urimelig og i strid med god forretningsskikk å gjøre en slik avtale gjeldende. I ettertid har han også gått løs på verket «A Higher Place». Han prøver på den måten å komme inn som rettighetshaver til en låt som er skapt lenge etter bruddet med Brundtland. Dette er både urimelig og i strid med god forretningsskikk. Avtalen må etter dette settes helt tilsides og Rune Lindbæk kan ikke gjøre gjeldende krav som opphavsmann til «Lift».»Lindbæk er dømt til å betale 788.140 kroner i saksomkostninger for hovedsøksmålet (hans) og motsøksmålet (som Röyksopp kom med). Han har nå en måned på seg for å bestemme seg om han vil anke saken. - Torbjørn har servert fri fantasi om et studioliv. Det står i dommen at jegikkehar laget en låt som jegharlaget. Vi var kompiser somm jobbet sammen, men ingen av oss tenkte da at dette skulle bli en verdensomspennende suksess. I tre år jobbet vi sammen om rundt 70 produksjoner, sier Lindbæk. Han har ikke bestemt seg om han vil anke. - Det blir en moralsk overveining, sier han. I dommen blir det slått fast at Lidbæk ikke er utøvende musiker på «A Higher Place» - noe tromsømannen mener er oppspinn. Röyksopps advokat, Harald Christian Bjelke Jr., tror ikke det blir anke, ikke minst fordi dommen er temmelig knusende. - Det er en ganske krass dom, og det kan hende at dette overbeviser motparten om at det ikke er noe poeng å gå videre. På den annen side kan dommen virke så provoserende at det er grunn til å følge saken videre, sier han til VG. Lindbæk forklarer til VG at han holder på å skrive en egen biografi. - Dette saken får et lite kapittel. Jeg har mye annet å skrive om. Musikken er hjertet mitt, sier 42-åringen.
Röyksopp synes det er tragisk at deres gamle partner, Rune Lindbæk, nå må betale skyhøye saksomkostninger etter søksmålet mot dem.